《韶音洞》
明代·黄衷

北城馀半里，漓水赴青林。㟏岈混沌窍，窈窕剧幽㞥。

仄闻帝虞氏，赤虬时幸临。涕花暗苍竹，九疑悲更深。

我来值秋杪，风日淡以阴。桐树向萧爽，龙唇寒不吟。

散步下侧径，庙貌倚凄霃。门铺桂子落，凉云闭晴阴。

周王后骏迹，应在他山岑。端委复再拜，悠悠江汉心。

作者简介：明广东南海人，字子和。弘治九年进士。授南京户部主事，监江北诸仓，清查积年侵羡，得粟十余万石。历户部员外郎、湖州知府、晋广西参政，督粮严法绳奸，境内肃然。后抚云南，镇湖广皆有政绩。官至兵部右侍郎。致仕卒，年八十。有《海语》、《矩洲集》等。